રાજકોટ મહાનગરપાલિકાનો આરોગ્ય વિભાગ આમ તો રજ કામગીરીની ગજ પબ્લિસિટી માટે જાણીતો છે અને નોનવેજની લારીઓ-દુકાનોમાં ચેકિંગ કરતા ફફડે છે પરંતુ નાના ધંધાર્થી પર જ તપાસ કેમ એવું મ્હેણું ભાંગવા શુક્રવારે આ બન્ને મોલમાં તપાસાર્થે ગયો હતો. નાયબ આરોગ્ય અધિકારી ડો.પી.વી. રાઠોડ અને તેની ટીમે જાહેર કર્યું છે કે રાજકોટ શહેરના પ્રતિષ્ઠિત મોલમાં ઘણી ગંભીર ક્ષતિઓ જોવા મળી હતી. જલ્દી બગડી જાય તેવી પેરીશેબલ ખાદ્યતેજો નિયત નીચા તાપમાને સ્ટોર નહોતી કરી (દા.ત. બટર ૪ ડિગ્રીને બદલે ૯ ડિગ્રી સે.) લીકેજ-ફૂલાઈ ગયેલ- ડેમેજ ઠંડા પીણાં (કોકાકોલા, સ્પ્રાઈટ, સેવનઅપ)ના ટીન વેચાણમાં રખાયા હતા, શાકભાજી અને ફળનો કેટલોક જથ્થો સડી ગયેલો હતો, આઈસ્ક્રીમના બોક્સ તૂટેલા-ડેમેજ હતા, સ્ટોરેજમાં પૂષ્કળ જીવાતો હતી, જીવાતવાળો લોટનો જથ્થો પકડાયો હતો તેમજ બાફેલી પેકડ મકાઈ અને ડ્રાયફૂટના પેકેજ એક્સપાયરી ડેઈટ વિતી ગયા છતાં વેચાતા હતા. બન્ને મોલને બેદરકારી દાખવવા બદલ ખૂલાસો કરવા નોટિસ અપાઈ છે (કોઇ જાગૃત ગ્રાહક આવી વસ્તુ મોલવાળાના માથે પાછી મારી ચૂક્યાનું હજુ બહાર આવ્યું નથી પણ એવું બનવા જોગ મનાય છે!) તેમજ તમામ અખાદ્ય-બિન આરોગ્યપ્રદ ચીજોનો સ્થળ પર જ નાશ કરાવાયો હતો.